《和姜梅山见寄》
宋代·汪大猷

投分虽深迹却疏，君居东婺我西湖。
儿曹方喜承毛檄，父执应容效鲤趋。
慨念旧游多宿草，仅余二老见霜须。
诗来唤起相思梦，又向梅山得楷模。

作者简介：（1120—1200）庆元鄞县人，字仲嘉，号适斋。汪思温子。高宗绍兴十五年进士。历官礼部员外郎。兼庄文太子侍讲，多寓规戒。迁秘书少监，修五朝会要。兼崇政殿说书、给事中，孝宗每访以政事，多所建议。权刑部侍郎，以新旧刑法相抵牾，请降诏编纂，书成上进。出使金国，还改权吏部尚书。后知泉州，改隆兴府、江西安抚使。卒谥庄靖，一谥文忠。有《适斋存稿》等。